[pic] | KOMISIJA EVROPSKIH SKUPNOSTI |

Bruselj, 08.06.2006

COM(2006) 280 konč.

Predlog

ODLOČBA SVETA

o dovoljenju Združenemu kraljestvu, da uvede posebni ukrep z odstopanjem od člena 5(6) in člena 11(A)(1)(b) Direktive 77/388/EGS o usklajevanju zakonodaj držav članic o prometnih davkih

(Besedilo v angleškem jeziku je edino verodostojno)

(predložila Komisija)

OBRAZLOŽITVENI MEMORANDUM

OZADJE PREDLOGA |

110 | Razlogi za predlog in njegovi cilji V skladu s členom 27(1) Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero – lahko Svet soglasno na predlog Komisije dovoli kateri koli državi članici, da uporabi posebne ukrepe za odstopanje od navedene direktive zaradi poenostavitve obračunavanja davkov. Z dopisom, ki ga je Generalni sekretariat Komisije prejel 7. aprila 2005, je Združeno kraljestvo zaprosilo za dovoljenje za nadomestitev obstoječega ukrepa za odstopanje v zvezi z izračunom DDV na izdatke za gorivo za službene avtomobile, ki se delno uporabljajo tudi v zasebne namene. V skladu s členom 27(2) Direktive 77/388/EGS je Komisija z dopisom z dne 26. oktobra 2005 obvestila druge države članice o prošnji Združenega kraljestva. Z dopisom z dne 27. oktobra 2005 je Komisija uradno obvestila Združeno kraljestvo, da ima na voljo vse informacije, potrebne za oceno prošnje. |

120 | Splošno ozadje Združeno kraljestvo je leta 1986 pridobilo dovoljenje za uporabo pavšalnega sistema za določanje zneska DDV glede izdatkov za gorivo v zvezi z zasebno uporabo službenih avtomobilov (Odločba Sveta 86/356/EGS). V skladu s tem sistemom je Združeno kraljestvo dovolilo začetni polni odbitek DDV na nakup goriva za službene avtomobile. DDV se je naknadno obračunaval na gorivo za zasebno uporabo avtomobila. Povprečna splošna cena goriva za zasebno uporabo službenih avtomobilov se je izračunavala na makroekonomski podlagi in nato obračunavala po lestvici, ki je odražala zmogljivost motorja in vrsto goriva za vozilo. Ta povprečna cena je bila prilagojena letno v skladu s spremembami povprečnih stroškov goriva. Sistem je pomenil poenostavitev za davčne organe in za davkoplačevalce. Predvsem pa je omogočil davkoplačevalcem, da jim ni bilo več treba podrobno zapisovati prevoženih razdalj. Hkrati je treba omeniti, da je bil ta sistem za davkoplačevalce neobvezen, uporabljali so lahko tudi običajna pravila za DDV in upoštevali obveznosti zapisovanja prevoženih razdalj. Združeno kraljestvo zdaj namerava spremeniti sistem. Osnovna načela bi ostala enaka, vendar pa bi nov predlagani sistem uporabljal „obračunavanje po lestvici“, povezano z emisijami CO2 vozila. Ker so emisije CO2 in poraba goriva neposredno soodvisni – večje emisije CO2 pomenijo večjo porabo goriva –, je treba plačati tudi višji znesek DDV na gorivo, porabljeno v zasebne namene. Komisija razume, da je obstoječa ureditev učinkovito omogočila Združenemu kraljestvu poenostaviti obračunavanje davka v več letih in da bo nov sistem, ki bo še naprej neobvezen za davkoplačevalce, imel podoben učinek. Združeno kraljestvo je obrazložilo tudi, da bo obračunavanje po lestvicah z več kategorijami, oblikovanih na podlagi emisij CO2, natančneje odražalo zasebno porabo kot obstoječe kategorije, ki temeljijo na velikosti motorjev in vrstah goriva. Komisija zato meni, da je primerno, da se Združenemu kraljestvu dovoli uporaba spremenjenega posebnega ukrepa. V tem smislu je treba prvotno Odločbo Sveta 86/356/EGS razveljaviti. Vendar bo, da se omogoči nemoten prehod, ta odločba razveljavljena šele 30. aprila 2007, v vsakem primeru pa najpozneje z začetkom veljavnosti ustreznih nacionalnih ukrepov. |

130 | Obstoječe določbe na področju, na katero se nanaša predlog Odločba Sveta 86/356/EGS z dne 21. julija 1986 o dovoljenju Združenemu kraljestvu, da uporabi pavšalne ukrepe za neodbitni davek na dodano vrednost, ki se obračunava na izdatke za gorivo službenih avtomobilov. |

140 | Usklajenost z drugimi politikami in cilji Unije Se ne uporablja. |

POSVETOVANJE Z ZAINTERESIRANIMI STRANKAMI IN PRESOJA VPLIVA |

Posvetovanje z zainteresiranimi strankami |

219 | Ni pomembno. |

Zbiranje in uporaba izvedenskih mnenj |

229 | Zunanje izvedensko mnenje ni bilo potrebno. |

230 | Presoja vpliva Predlagana odločba se nanaša na ukrepe za poenostavitev za obračunavanje DDV na gorivo za službene avtomobile v Združenem kraljestvu in ima zato potencialni pozitivni gospodarski vpliv. Vpliv bo zaradi majhnega obsega odstopanja v vsakem primeru omejen. |

PRAVNI ELEMENTI PREDLOGA |

305 | Povzetek predlaganih ukrepov Dovoljenje Združenemu kraljestvu za odstopanje od člena 5(6) in člena 11(A)(1)(b) Šeste direktive Sveta 77/388/EGS, da uporabi posebne ukrepe za določitev deleža DDV v zvezi z izdatki za gorivo, porabljeno v službenih avtomobilih za zasebne namene, na podlagi emisij CO2. |

310 | Pravna podlaga Člen 27(1) Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero. |

329 | Načelo subsidiarnosti Predlog je v izključni pristojnosti Skupnosti. Načelo subsidiarnosti se zato ne uporablja. |

Načelo sorazmernosti Predlog je skladen z načelom sorazmernosti iz naslednjega(-ih) razloga(-ov). |

331 | Ta odločba zadeva dovoljenje, izdano državi članici na njeno zahtevo, in ne pomeni nobene obveznosti. |

332 | Glede na omejeni obseg odstopanja je posebni ukrep sorazmeren z želenim ciljem. |

Izbira instrumentov |

341 | Predlagani instrumenti: drugo. |

342 | Druga sredstva ne bi bila primerna zaradi naslednjega(-ih) razloga(-ov). V skladu s členom 27 Šeste direktive Sveta 77/388/EGS o usklajevanju zakonodaje držav članic v zvezi s prometnimi davki je odstopanje od skupnih predpisov o DDV možno le, če Svet odloči tako soglasno na predlog Komisije. Odločba Sveta je edini primerni instrument, saj se lahko naslovi na posamezno državo članico. |

PRORAčUNSKE POSLEDICE |

409 | Predlog ne vpliva na proračun Skupnosti. |

DODATNE INFORMACIJE |

520 | Razveljavitev obstoječe zakonodaje S sprejetjem predloga bo razveljavljena obstoječa zakonodaja. |

Klavzula o ponovnem pregledu/reviziji/časovni omejitvi veljavnosti |

533 | Predlog vsebuje klavzulo o časovni omejitvi veljavnosti. |

E-4145 |

1. Predlog

ODLOČBA SVETA

o dovoljenju Združenemu kraljestvu, da uvede posebni ukrep z odstopanjem od člena 5(6) in člena 11(A)(1)(b) Direktive 77/388/EGS o usklajevanju zakonodaj držav članic o prometnih davkih

(Besedilo v angleškem jeziku je edino verodostojno)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Šeste direktive Sveta 77/388/EGS z dne 17. maja 1977 o usklajevanju zakonodaj držav članic o prometnih davkih – Skupni sistem davka na dodano vrednost: enotna osnova za odmero[1] in zlasti člena 27(1) Direktive,

ob upoštevanju predloga Komisije[2],

ob upoštevanju naslednjega:

(1) Z dopisom, ki ga je Generalni sekretariat Komisije prejel 7. aprila 2005, je Združeno kraljestvo zaprosilo za dovoljenje za odstopanje od člena 5(6) in člena 11(A)(1)(b) Direktive 77/388/EGS.

(2) V skladu s členom 27(2) Direktive 77/388/EGS je Komisija z dopisom z dne 26. oktobra 2005 obvestila druge države članice o prošnji Združenega kraljestva. Z dopisom z dne 27. oktobra 2005 je Komisija uradno obvestila Združeno kraljestvo, da ima na voljo vse informacije, potrebne za oceno prošnje.

(3) Združeno kraljestvo želi nadomestiti odstopanje iz Odločbe Sveta 86/356/EGS z dne 21. julija 1986 o dovoljenju Združenemu kraljestvu, da uporabi pavšalne ukrepe za neodbitni davek na dodano vrednost, ki se obračunava na izdatke za gorivo službenih avtomobilov[3], s katero so bili dovoljeni posebni ukrepi za poenostavitev, da se določi delež davka na dodano vrednost (DDV) v zvezi z izdatki za gorivo službenih avtomobilov, ki se delno uporabljajo v zasebne namene, na pavšalni osnovi. Ta postopek omogoča davkoplačevalcem, da jim ni več treba podrobno zapisovati prevoženih razdalj za izračun natančnega zneska DDV, povezanega z zasebno ali službeno uporabo, za vsak avtomobil. Tako kot ta sistem bo tudi predlagani novi sistem neobvezen za davkoplačevalce.

(4) Trenutni sistem temelji na vrsti uporabljenega goriva in velikosti motorja avtomobila. Združeno kraljestvo želi spremeniti ta sistem, da bo temeljil na stopnji emisij ogljikovega dioksida (CO2) iz avtomobila, ker obstaja sorazmerna soodvisnost med emisijami in porabo goriva ter zato tudi z izdatki za gorivo. To pomeni, da bi se lahko s pavšalnim sistemom lestvic na podlagi emisij CO2 dosegel isti cilj obdavčitve izdatkov za gorivo, ki jih ima podjetje za zasebno uporabo avtomobilov. Združeno kraljestvo hkrati pričakuje doseči večjo natančnost pri določanju deleža davka na zasebno porabo s povečanjem, in zato tudi natančnejšo opredelitvijo, števila kategorij na lestvici v primerjavi z obstoječimi kategorijami.

(5) Ta ureditev je učinkovito omogočila Združenemu kraljestvu poenostaviti postopek za obračunavanje davka v zvezi z izdatki za gorivo za službene avtomobile, predlagani sistem, ki temelji na emisijah CO2, pa bo imel podoben učinek. Novi sistem mora natančneje odražati zasebno porabo.

(6) Dovoljenje je treba časovno omejiti, da se lahko ob upoštevanju izkušenj, pridobljenih do danega datuma, oceni, ali je odstopanje še vedno upravičeno.

(7) Odločbo 86/356 je treba po nekem obdobju razveljaviti, v vsakem primeru pa ob začetku veljavnosti nacionalnih določb, ki bodo uvedle nov posebni ukrep, da se prepreči hkratni obstoj dovoljenj za oba sistema.

(8) Združeno kraljestvo mora o nacionalnih določbah, s katerimi bo uveden nov posebni ukrep, obvestiti Komisijo takoj po sprejetju in zagotoviti, da ta ukrep ne bo začel veljati pred 30. aprilom 2007.

(9) Odstopanje nima negativnega učinka na lastna sredstva Skupnosti iz DDV –

SPREJEL NASLEDNJO ODLOČBO:

Člen 1

Z odstopanjem od člena 5(6) in člena 11(A)(1)(b) Direktive 77/388/EGS se Združenemu kraljestvu dovoli, da od 1. maja 2007 do 31. decembra 2015 določi delež davka na dodano vrednost v zvezi z izdatki za gorivo, ki se uporablja v zasebne namene v službenih avtomobilih, na pavšalni osnovi.

Člen 2

Delež davka iz člena 1 se izrazi v fiksnih zneskih, ki se oblikujejo na podlagi stopnje emisij CO2 vrste vozila in ki odražajo porabo goriva. Združeno kraljestvo prilagodi te fiksne zneske letno, da se odrazijo spremembe povprečnih stroškov goriva.

Člen 3

Sistem, oblikovan na podlagi te odločbe, je za davkoplačevalce neobvezen.

Člen 4

Odločba Sveta 86/356 se 30. aprila 2007 razveljavi.

Združeno kraljestvo obvesti Komisijo o nacionalnih določbah iz člena 1 takoj po njihovem sprejetju.

Člen 5

Ta odločba je naslovljena na Združeno kraljestvo Velika Britanija in Severna Irska.

V Bruslju,

Za Svet

Predsednik

[1] UL L 145, 13.6.1977, str. 1. Direktiva, kakor je bila nazadnje spremenjena z Direktivo 2006/18/ES (UL L 51, 22.2.2006, str. 12).

[2] UL C […], […], str. […].

[3] UL L 212, 2.8.1986, str. 35.